Vältä meikkimokat - lue meikkaajan 10 käskyä! | Kauneus | Iltalehti.fi
Vältä meikkimokat!
Meikkaajan 10 käskyä
Tiistai 11.10.2011 klo 13.15
Jauhoposket, tönkköripset ja juonteisiin karannut huulipuna. Syksyn uutuuskirja Make Up Bible neuvoo, miten voit välttyä tutuilta meikkikatastrofeilta.
Mariela Sarkiman Make Up Bible neuvoo muun muassa, miten välttää yleisimmät meikkimokat. (JYRKI VESA)
1. Häivytä meikkivoide
Liian tumman meikkivoiteen raja näkyy leukapielissä. Käy huolellisesti läpi kasvojen reuna-alueet, kuten leuanalus ja hiusraja. Häivytä meikkivoide aina leuan alle ja korvalehtien päälle, jotta rajaa ei tule näkyviin.
Huomaa, että tasainen meikkipohja on kauniin meikin perusta. Arkisin riittää kuulas ja ohut pohjameikki.
2. Käytä valokynää oikein
Oikein käytettynä valokynä kirkastaa ilmettä. Levitä valokynää silmän alla oleviin juonteisiin, mutta älä koko silmäpussille, sillä se saattaa korostaa turvotusta. Levitä valokynää meikkivoiteen alle, mikäli pelkäät käyttäväsi sitä liikaa. Niin silmänympärykset eivät varmasti hohda luonnottoman valkoisina.
3. Malttia puuterointiin
Liika puuteri kertyy helposti ihohuokosiin ja juonteisiin. Jos iho on kuiva ja siinä on paljon juonteita, runsas puuterin käyttö saa ihon näyttämään vanhemmalta. Jos ihosi on kuiva, levitä puuteri suurella siveltimellä. Otsa, nenä ja leuka kiiltävät herkimmin, joten painele niitä puuterivipalla.
4. Tarkista poskipuna
Tarkista poskipunan määrä aina luonnonvalossa. Jos meikkaat hämärässä, mikään ei tunnu riittävältä. Häivytä liika poskipuna puhtaalla meikkisienellä. Liiallinen aurinkopuuterin käyttö paljastuu oranssin värisistä kasvoista. Puhtaalla puuterivipalla saat häivytettyä ylimääräisen aurinkopuuterin.
5. Häivytä luomiväri
Onnistuneen silmämeikin salaisuus on luomivärin häivyttäminen. Se ei tarkoita luomivärin lakaisemista muodottomaksi. Tee häivytys kohti silmän sisänurkkaa. Näin ulkonurkkaan ei muodostu sotkuisen näköistä siivekettä.
6. Älä venytä silmäluomea
Silmän rajauksesta ei tule tasainen, mikäli venytät silmäluomeasi viiruksi. Kiristynyt iho venyy, eikä rajaus pidä muotoaan.
7. Kampaa ripset
Jos levität ripsiväriä enemmän kuin kaksi kerrosta, ripsistä saattaa tulla paakkuiset ja suttuiset. Kampaa ripset kerrosten välillä.
8. Ryhdistä kulmia luonnollisesti
Kynällä piirretyistä kulmista tulee helposti luonnottoman näköiset, jos kulmat ovat luonnostaan harvat. Hae niihin muotoa puuterimaisen kulmavärin tai mattaluomivärin avulla. Väriä voi tarvittaessa tummentaa teräväksi teroitetulla meikkikynällä.
9. Käytä huulipunasivellintä
Siisti huultenrajaus syntyy terävällä kynällä. Huulet ovat harvoin symmetriset, mutta rajauksella muotoa voi muokata. Levitä rajauskynän sävyinen huulipuna huulipunasiveltimellä, jolloin punaa ei leviä huulia ympäröiviin juonteisiin.
10. Korjaa varissut ripsiväri
Kiireessä ripsiväriä saattaa päätyä poskille. Jos näin käy, anna sen kuivua iholle. Puhdista väri pumpulipuikolla. Jos ripsiväri on vedenkestävää, silmämeikinpoistoaine ja napakka pumpulipuikkopyöräytys irrottavat värin vaivatta.
Vinkit perustuvat Mariela Sarkiman uutuuskirjaan Make Up Bible (Tammi)